**ΠΑΙΔΕΙΑ – ΕΚΠΑΙΔΕΥΣΗ – ΠΡΟΣΦΟΡΕΣ**

**ΚΕΙΜΕΝΟ 1 (ΜΗ ΛΟΓΟΤΕΧΝΙΚΟ)**

Ο Κωνσταντίνος Τσάτσος ήταν νομικός, φιλόσοφος και πολιτικός. Διετέλεσε Πρόεδρος της Δημοκρατίας. Ακολούθησε ακαδημαϊκή σταδιοδρομία ως τακτικός καθηγητής της φιλοσοφίας του δικαίου στη Νομική Σχολή Αθηνών και μέλος της Ακαδημίας Αθηνών, της οποίας χρημάτισε και πρόεδρος.

**Ο ρόλος της παιδείας σε μια πολιτεία**

(1) Η πολιτεία, καθώς πορεύεται μέσα στον ιστορικό χρόνο, έχει χρέος να ασφαλίζει και να ελέγχει την πορεία της, τη συνέχεια της ζωής της. Το κατορθώνει με τη σταθερότητα των θεσμών της, αλλά, προπαντός, με τη διάπλαση και την καθοδήγηση των επερχόμενων γενεών, που θα γίνουν φορείς των θεσμών αυτών και εγγυητές της συνέχειάς της. Η πολιτεία είναι γι’ αυτό καθίδρυμα παιδείας.

(2) Με την παιδεία, προπαντός, και όχι με τη βία, που είναι το απαραίτητο, αλλά μόνο μέσο, κατευθύνει την πράξη των πολιτών, ακόμη και των αρχόντων της. Με την παιδεία ετοιμάζει τους μέλλοντες άρχοντές της και τους μελλοντικούς πολίτες της. Με την παιδεία καλλιεργεί τις αξίες από τις οποίες δικαιολογείται η ύπαρξή της. Με την παιδεία της συμβάλλει στην προαγωγή της διεθνούς πολιτείας, της ανθρωπότητας ολόκληρης. Το μέγα και πρώτο καθήκον της είναι γι’ αυτό η παιδεία.

(3) Δεν είναι μόνο της πολιτείας καθήκον. Η παιδεία είναι καθήκον κάθε ανθρώπου άξιου να το εκπληρώσει. Μια που κάθε ανθρώπου καθήκον είναι, και δια μέσου της δικής του πράξης και δια μέσου της πράξης όλων των άλλων, να προάγει τον ύπατο σκοπό της ιστορίας, δηλαδή να καλλιεργεί όλες τις αξίες του πολιτισμού, έχει χρέος ό, τι κατέχει σε γνώσεις, σε αισθητική, σε θρησκευτική νόηση και σε ιστορική εμπειρία, να το μεταδίδει σε όσο το δυνατό περισσότερους. Σαν θνητό ον, που σε λίγες ώρες μπορεί να μην υπάρχει, που σε λίγα χρόνια θα φθαρεί και θα χαθεί, οφείλει ό, τι συγκομίσει να το μοιράσει για να μη χαθούν τα άξια θησαυρίσματά του μαζί με το ανάξιο σαρκίο του. [...]

(4) Η παιδεία πρέπει να μεταμορφώσει τον ανώριμο άνθρωπο, τον άνθρωπο της φύσης, να τον καταστήσει ικανό να κατευθύνει τη νόηση, τη βούληση και την πράξη του προς τον ύπατο σκοπό. Τούτο το κατορθώνει η παιδεία με τη διάπλαση της σκέψης, της αίσθησης και του ήθους. [...]

(5) Έργο της είναι γι’ αυτό εν πρώτοις να καθοδηγήσει τον άνθρωπο πώς να δυναμώσει βιολογικά, για να γίνει το σώμα του η κατάλληλη υποδομή για τα έργα του πνεύματος. Ο άνθρωπος πρέπει να μάθει να θεραπεύει το σώμα, γνωρίζοντας πως η θεραπεία του σώματος δεν είναι αυτοσκοπός, αλλά μέσο για τη θεραπεία του πνεύματος. Γι’ αυτό, πρέπει να μη γίνεται επί θυσία της άσκησης του πνεύματος, αλλά σε αδιάκοπη ισορροπία και συνάρτηση με την τελευταία. [...]

(6) Έτσι, η παιδεία πρέπει να είναι πρώτα παιδεία του σώματος (υγιεινή και γυμναστική) και ύστερα παιδεία επαγγελματική, δηλαδή παιδεία των μεθόδων και των τρόπων με τους οποίους ο άνθρωπος, και μέσω αυτού το κοινωνικό σύνολο, θα παράγει υλικά αγαθά, τα αναγκαία για τη συντήρηση και την ανάπτυξη του εαυτού του και του κοινωνικού συνόλου. Από αυτό ακολουθεί ότι η πολιτεία έχει υποχρέωση να παιδεύει τον πολίτη, ώστε να γίνει ικανός να εργαστεί και δη στην εργασία, όπου πληρέστερα μπορεί να αναπτύξει τις δυνάμεις του. [...]

(7) Συγχρόνως με τις γνώσεις για την παραγωγή υλικών αγαθών, ο άνθρωπος πρέπει να αποκτήσει τις απαραίτητες γνώσεις για να δρα μέσα στην πολιτική κοινωνία όπου ανήκει. Και επειδή, κατά κανόνα, του αναγνωρίζονται και πολιτικά δικαιώματα, δηλαδή συμμετοχή στην άσκηση της πολιτικής εξουσίας, πρέπει να αποκτήσει τις στοιχειώδεις τουλάχιστον γνώσεις, που θα του επιτρέπουν να ασκεί αυτά τα δικαιώματα. Παράλληλα με την επαγγελματική παιδεία βαδίζει και η πολιτική αγωγή.

(8) Στηριγμένος στην εκγύμναση του σώματος, στη γνώση της τεχνικής για την απόκτηση υλικών αγαθών και στην πολιτική του αγωγή, καλείται ο πολίτης να επιδοθεί στο κύριο έργο του, στη θεραπεία του πνεύματος. Άλλωστε, μαζί με την επαγγελματική και με τη σωματική παιδεία, πρέπει να αρχίσει και η θεραπεία του πνεύματος, γιατί, κατά έναν τρόπο, όλες οι μορφές της παιδείας πρέπει να προχωρούν παράλληλα. Η θεραπεία του πνεύματος συνίσταται στην καλλιέργεια όλων των ανώτατων αξιών, των ιδεών, των αντικειμένων, που δεν επιδιώκουμε να τα μάθουμε γιατί είναι τα μέσα των άλλων, αλλά γιατί είναι αυτοσκοποί.

(9) Με αυτόν τον τρόπο, η παιδεία δεν είναι καλλιέργεια απλώς μιας δεξιοτεχνίας, οσοδήποτε και αν είναι αξιόλογη, αλλά μια καθολική καλλιέργεια της σκέψης και της ψυχής, που αυτή μόνο δίνει ποιότητα και σταθερό έρμα και δημιουργικότητα στον άνθρωπο. Αυτή πλάθει τον άνθρωπο από τη ρίζα του και γι’ αυτό σωστά λέγεται «ανθρωπιστική παιδεία».

**Κωνσταντίνος Τσάτσος, Πολιτική, εκδόσεις των Φίλων, Αθήνα 1975 (διασκευή)**

**ΚΕΙΜΕΝΟ 2 (ΜΗ ΛΟΓΟΤΕΧΝΙΚΟ)**

**Ποια είναι τα γνωρίσματα ενός μορφωμένου ανθρώπου;**

Συχνά τίθεται το ερώτημα: «Ποια είναι τα διακριτικά γνωρίσματα ενός μορφωμένου ανθρώπου;». Είναι φανερό πως μπορεί κανείς να έχει πάρα πολλές γνώσεις πάνω σ’ έναν τομέα που αφορά την επιστήμη του, κι όμως η πολυμάθειά του αυτή να μην του χαρίζει τις συνήθειες και τα χαρακτηριστικά εκείνα που συνιστούν βασικά γνωρίσματα του μορφωμένου ανθρώπου. Φυσικά η αδιαφιλονίκητη ευρυμάθεια αποτελεί βασικό στοιχείο μόρφωσης, αλλά δεν είναι και εντελώς απαραίτητο η ποσότητα των γνώσεων να αγκαλιάζει όλους τους τομείς του επιστητού. Η σωστή μόρφωση δείχνει τα σημάδια της και τα τεκμήρια της σε μερικά γνωρίσματα, χαρακτηριστικά και δεξιότητες, που αποκτούνται με τη συνεχή κι εντατική προσπάθεια, το καλό παράδειγμα, τη σοφή πειθαρχία και τη γερή διδασκαλία.

Αυτά τα γνωρίσματα ή τα χαρακτηριστικά είναι πολλά και μπορούν να ταξινομηθούν ποικιλοτρόπως, ανάμεσα τους όμως υπάρχουν πέντε που μπορεί κανείς να τα διακρίνει με την πρώτη ματιά.

Το πρώτο από αυτά είναι η ορθότητα και η ακρίβεια στη χρήση της μητρικής γλώσσας. Η ακαταστασία και χυδαιότητα που παρατηρείται σε πολλούς ανθρώπους που μιλάνε τη γλώσσα τους, καθώς και σε όσους τη γράφουν έτσι, -όπως την ακούμε και τη διαβάζουμε καθημερινά –αποδεικνύει περίτρανα πως χρόνων παρακολούθηση σ΄ όλες τις βαθμίδες της εκπαίδευσης δεν είχε γι΄ αυτούς κανένα αξιόλογο αποτέλεσμα. Ένας προφορικός λόγος με καθαρό λεκτικό, σωστή προφορά και με μια σχεδόν ενστικτώδη επιλογή της κατάλληλης λέξης δείχνει άνθρωπο που σέβεται την πολιτιστική κληρονομιά της φυλής του και που αγωνίστηκε να την αφομοιώσει.

Ένα δεύτερο και αδιαφιλονίκητο χαρακτηριστικό του μορφωμένου ανθρώπου είναι οι λεπτοί και ευγενικοί τρόποι, που εκφράζουν παγιωμένες συνήθειες σκέψης και δράσης. «Οι τρόποι κάνουν τον άνθρωπο», έγραφε κάποιος πάνω από την πόρτα του σπιτιού του. Και σίγουρα διατύπωσε μια μεγάλη αλήθεια. Αλλά, όταν οι τρόποι είναι επιφανειακοί, τεχνητοί και επιπόλαιοι, άσχετα με το ποσό συμφωνούν με τις υποδείξεις του Βιβλίου Καλή Συμπεριφοράς, είναι τρόποι κακοί. Όταν όμως είναι φυσική έκφραση παγιωμένων συνηθειών, σκέψεων και ενεργειών, και όταν αποκαλύπτουν μια λεπτή και πολιτισμένη φύση, είναι καλοί τρόποι. Υπάρχουν μερικά πράγματα που δεν τα κάνει ποτέ ένας ευγενικός άνθρωπος, κι αυτό όχι γιατί προδίδουν κακούς τρόπους. Ο πραγματικός ευγενής γνωρίζει, θαρρείς από ένστικτο, τη διαφορά ανάμεσα σε εκείνα τα πράγματα που επιτρέπονται και μπορεί να τα κάνει, και σε κείνα που δεν επιτρέπονται και πρέπει να τα αποφεύγει.

Το τρίτο χαρακτηριστικό του μορφωμένου ανθρώπου είναι η διεισδυτική και προορατική σκέψη. Οι άνθρωποι τις πιο πολλές φορές ζουν εντελώς επιφανειακά τη ζωή. Δε βλέπουν την ουσία της πραγματικότητας, που είναι κρυμμένη κάτω από τα φαινόμενα, κι αδυνατούν να διακρίνουν πέρα από το τώρα το τμήμα εκείνο του αύριο που ετοιμάζεται να το διαδεχτεί. Κι αυτό γιατί δε συνήθισαν να διαβάζουν τα έργα εκείνα, πεζά και ποιητικά, που ακονίζουν τη σκέψη και της χαρίζουν προφητικές ιδιότητες. Ο μορφωμένος άνθρωπος νιώθει απορία και έκπληξη μπροστά στα αντικείμενα και φαινόμενα της πραγματικότητας, έχει ισχυρή έφεση για την πραγμάτωση του αγαθού και νιώθει θαυμασμό στη θέα του ωραίου. Και όταν αγωνίζεται να απαντήσει στην ερώτηση πώς, βρίσκεται στο δρόμο για επιστημονικές ανακαλύψεις. Όταν πάλι φλογίζει τη σκέψη του το γιατί, ήδη πορεύεται στο δρόμο προς το φιλοσοφικό στοχασμό.

Ένα τέταρτο χαρακτηριστικό του μορφωμένου ανθρώπου είναι η δυνατότητα που έχει για συνεχή καλλιέργεια. Εξακολουθεί να καλλιεργεί και αναπτύσσει τις πνευματικές και ψυχικές του δυνάμεις από την ημέρα που γεννιέται ως το τέλος του βίου του. Τα ενδιαφέροντα του ευρύνονται καθημερινά, οι επαφές του πολλαπλασιάζονται, οι γνώσεις του αυξάνουν και βαθαίνει και πλαταίνει η σκέψη του. Δεν είναι λίγοι οι απόφοιτοι πανεπιστημίων που συνεχίζουν να καλλιεργούνται και μετά τα εικοσιπέντε ή τριάντα πέντε τους χρόνια. Και ο χρόνος αυτός δεν πάει χαμένος –αντίθετα, ανεβάζει τη ζωή τους σε ένα υψηλότερο επίπεδο πνευματικού ενδιαφέροντος και δράσης.

Το πέμπτο χαρακτηριστικό του μορφωμένου ανθρώπου είναι η ικανότητα και η δύναμη να μετατρέπει τις γνώσεις και στους στοχασμούς του σε δράση. Ο καθαρά ουτοπιστής και ονειροπόλος, όσο και να μας γοητεύει με τη σοφία του, στερείται κάτι απ’ αυτά που απαιτεί η μόρφωση. Τη δύναμη δράσης μπορεί κανένας να την αποκτήσει αργότερα με χίλιους δύο τρόπους, αλλά όταν έχει γίνει βαθύ βίωμα και αναπόσπαστη ιδιότητα του χαρακτήρα, δείχνει πως η περίοδος πειθαρχίας και σπουδών και η επίδραση του οικογενειακού και σχολικού περιβάλλοντος δεν ήταν άκαρπη.

Αν έχει αποκτήσει κανείς τα πέντε αυτά χαρακτηριστικά, είναι σε κύριες γραμμές ένας μορφωμένος άνθρωπος. Αυτές μπορούν φυσικά να συμπληρωθούν με επιμόρφωση, με αισθητική καλλιέργεια, με μηχανική επιδεξιότητα, με κοινωνική και επαγγελματική προβολή. Με βάση το πλαίσιο και τις κύριες αυτές γραμμές μπορεί αν ικανοποιήσει, δυνητικά οπωσδήποτε, όλες τις επιθυμίες, να κρατήσει δηλαδή τα βασικά στοιχεία της μεγάλης κληρονομιάς, που είναι ο πολιτισμός, και τα θαυμάσια δείγματα της, καθώς και τις επιτεύξεις στα γράμματα, τις επιστήμες, στις καλές τέχνες και στην όλη ανθρώπινη παιδεία.

***Ν. Θ. Γρηγοριάδης, Δοκίμια προβληματισμού***

**ΚΕΙΜΕΝΟ 3 (ΛΟΓΟΤΕΧΝΙΚΟ)**

**EIΣΑΓΩΓΗ:** Το ποίημα “Τα σκολειά χτίστε” δημοσιεύτηκε στο περιοδικό “Νουμάς”, το 1910. Την περίοδο αυτή ο Ελευθέριος Βενιζέλος ενδιαφέρεται για την πρόοδο της παιδείας. Το 1910 ιδρύεται και ο εκπαιδευτικός όμιλος, από τους κόλπους του οποίου θα προέλθει το 1917 η εκπαιδευτική μεταρρύθμιση, που εισήγαγε τη δημοτική στην εκπαίδευση. Ο Παλαμάς είναι υποστηρικτής του δημοτικισμού. Οραματίζεται μια πνευματική αναγέννηση.

Τα σκολειά χτίστε (απόσπασμα)

[…]

Λιτά χτίστε τα, απλόχωρα, μεγάλα,

γερά θεμελιωμένα, από της χώρας

ακάθαρτης, πoλύβοης, αρρωστιάρας

μακριά μακριά τ’ ανήλιαγα σοκάκια,

τα σκολειά χτίστε!

Και τα πορτοπαράθυρα των τοίχων

περίσσια ανοίχτε, νάρχεται ο κυρ Ήλιος,

διαφεντευτής, να χύνεται, να φεύγει,

ονειρεμένο πίσω του αργοσέρνοντας

το φεγγάρι.

Γιομίζοντάς τα να τα ζωντανεύουν

μαϊστράλια και βοριάδες και μελτέμια

με τους κελαϊδισμούς και με τους μόσκους•

κι ο δάσκαλος, ποιητής και τα βιβλία

να είναι σαν κρίνα.

Του τραγουδιού τη γλώσσα αντιλαλώντας,

και τα βιβλία σαν τα τραγούδια να είναι!

Στη γη της ομορφιάς, αρματωμένη

την Επιστήμη, η Ομορφιά, χαρά της!

αρχή σοφίας!

[…]

Όπου απλωσιά, όπου ψήλωμα, όπου υγεία,

στα πέλαα ν’ αγναντεύουν τα καράβια

και τους αϊτούς να λαχταράν και τ’ άστρα

στα ουράνια πλάτια.

[…]

Κωστής Παλαμάς, Η Πολιτεία και η Μοναξιά

\*μόσκος = α) Μόσχος, αρωματική ουσία (σε υγρή ή στερεή κατάσταση)

β) (συνεκδ.) ευωδιά

ΘΕΜΑΤΑ

ΘΕΜΑ Α'

1. Να αποδώσετε περιληπτικά τους τρεις βασικούς στόχους της παιδείας (§ 6-9), σύμφωνα με τον Κ. Τσάτσο στο Κείμενο 1 (80-100 λέξεις).
2. Να αποδώσετε συνοπτικά σε μια παράγραφο 80 – 100 λέξεων τρία από τα βασικά χαρακτηριστικά ενός μορφωμένου ανθρώπου, σύμφωνα με το Κείμενο 2.
3. Να παρουσιάσετε συνοπτικά σε μια περίοδο 60-80 λέξεων τα χαρακτηριστικά του μορφωμένου ανθρώπου, σύμφωνα με τον Ν. Θ. Γρηγοριάδη (Κείμενο 2).

**ΘΕΜΑ Β’**

1. Να ελέγξετε την ορθότητα ή το λάθος, σύμφωνα με το Κείμενο 1, των παρακάτω προτάσεων σημειώνοντας ΣΩΣΤΟ ή ΛΑΘΟΣ. Να αιτιολογήσετε την επιλογή σας με μια σύντομη παράγραφο παραπέμποντας στο κείμενο.

α) Η καθοδήγηση των επερχόμενων γενεών μέσω της παιδείας είναι βασική υποχρέωση της πολιτείας. ΣΩΣΤΟ ΛΑΘΟΣ

β) Ο πολίτης δεν έχει την υποχρέωση να μεταδίδει τα αγαθά της παιδείας στις επερχόμενες γενιές. ΣΩΣΤΟ ΛΑΘΟΣ

γ) Ένα υγιές και γυμνασμένο σώμα δεν είναι απαραίτητο για να χαρακτηριστεί κάποιος πεπαιδευμένος άνθρωπος. ΣΩΣΤΟ ΛΑΘΟΣ

δ) Ο άνθρωπος οφείλει ν' αποκτήσει τις απαραίτητες γνώσεις που θα του επιτρέψουν τη συμμετοχή του στα κοινά. ΣΩΣΤΟ ΛΑΘΟΣ

ε) Βάση της ανθρωπιστικής παιδείας είναι η ολόπλευρη καλλιέργεια της σκέψης και της ψυχής του ανθρώπου.

1. Ποιοι έχουν την κυριότερη ευθύνη για την παιδεία, σύμφωνα με τον συγγραφέα του Κειμένου 1; Να αναπτύξετε την άποψή σας σε μια παράγραφο 60 – 80 λέξεων με τη μέθοδο της διαίρεσης.
2. Το Κείμενο 1 ανήκει στον κειμενικό τύπο του \_\_\_\_\_\_\_\_\_\_\_\_\_\_\_ , χαρακτηριστικά του οποίου είναι, συνήθως τα ακόλουθα: α) επίκληση στη λογική, β) αναφορική, κυριολεκτική λειτουργία της γλώσσας, γ) απευθύνεται σε όλους, τόσο στη νόηση του δέκτη όσο και στο συναισθηματικό κόσμο, πληροφορεί, αλλά και συγκινεί, τέρπει. Να αναφέρετε ένα χαρακτηριστικό παράδειγμα για καθένα από τα παραπάνω χαρακτηριστικά και να αιτιολογήσετε την επιλογή σας.
3. Ποιους τρόπους πειθούς χρησιμοποιεί ο συγγραφέας στο Κείμενο 2; Να αναφέρετε ένα χαρακτηριστικό παράδειγμα από τον καθέναν και να αιτιολογήσετε την επιλογή σας.
4. Πόσο αποτελεσματικό κρίνετε τον τίτλο του Κειμένου 1 με κριτήρια την πληροφόρηση του αναγνώστη και την προσέλκυση του ενδιαφέροντός του; Ποιον τίτλο θα δίνατε εσείς στο Κείμενο 1;
5. Εξετάζοντας τον τρόπο με τον οποίο συνδέεται το κεντρικό θέμα του Κειμένου 2 με τις επιμέρους ιδέες, να εξετάσετε την οργάνωσή του.
6. Ποιο είναι το ρηματικό πρόσωπο που κυριαρχεί στο Κείμενο 2; Να ερμηνεύσετε την επιλογή του συγγραφέα, λαμβάνοντας υπόψη και τον σκοπό για τον οποίο γράφτηκε το κείμενο.
7. Να αιτιολογήσετε τη χρήση:

α) της παρένθεσης στη φράση: « Έτσι, η παιδεία πρέπει να είναι πρώτα παιδεία του σώματος **(υγιεινή και γυμναστική)** και ύστερα παιδεία επαγγελματική...» (Κείμενο 1)

β) των εισαγωγικών στη φράση: «Αυτή πλάθει τον άνθρωπο από τη ρίζα του και γι’ αυτό σωστά λέγεται **«ανθρωπιστική παιδεία»**» (Κείμενο 1)

γ) της διπλής παύλας στη φράση: «...καθώς και σε όσους τη γράφουν έτσι, **-όπως την ακούμε και τη διαβάζουμε καθημερινά–** αποδεικνύει περίτρανα πως ...» (Κείμενο 2)

δ) των εισαγωγικών στη φράση: «**«Οι τρόποι κάνουν τον άνθρωπο»**, έγραφε κάποιος πάνω από την πόρτα του σπιτιού του» (Κείμενο 2).

1. Για καθεμία από τις υπογραμμισμένες λέξεις να γράψετε δύο προτάσεις ή περιόδους· στη μία να χρησιμοποιείται η λέξη δηλωτικά (κυριολεκτικά) και στην άλλη συνυποδηλωτικά (μεταφορικά). (Μπορείτε να διαφοροποιήσετε τα ουσιαστικά ως προς την πτώση και τον αριθμό, και τα επίθετα και τις μετοχές ως προς το γένος, την πτώση και τον αριθμό).

α) «Το κατορθώνει με τη σταθερότητα των θεσμών της, αλλά, προπαντός, με τη **διάπλαση** και την καθοδήγηση των επερχόμενων γενεών...»

β) «Ο άνθρωπος πρέπει να μάθει να **θεραπεύει** το σώμα...»

γ) «Η **ακαταστασία** και χυδαιότητα που παρατηρείται σε πολλούς ανθρώπους που μιλάνε τη γλώσσα τους...»

δ) «Όταν όμως είναι φυσική **έκφραση** παγιωμένων συνηθειών...»

ε) «Κι αυτό γιατί δε συνήθισαν να διαβάζουν τα έργα εκείνα, πεζά και ποιητικά, που **ακονίζουν** τη σκέψη και της χαρίζουν προφητικές ιδιότητες».

1. Να γράψετε ένα συνώνυμο για καθεμιά από τις παρακάτω υπογραμμισμένες λέξεις, λαμβάνοντας υπόψη τη σημασία που έχουν στο κείμενο:

α) «...οφείλει ό, τι **συγκομίσει** να το μοιράσει για να μη χαθούν τα άξια **θησαυρίσματά** του μαζί με το ανάξιο σαρκίο του...»

β) «Η παιδεία πρέπει να **μεταμορφώσει** τον ανώριμο άνθρωπο, τον άνθρωπο της φύσης, να τον καταστήσει ικανό να κατευθύνει τη νόηση, τη βούληση και την πράξη του προς τον **ύπατο** σκοπό...»

γ) «Με αυτόν τον τρόπο, η παιδεία δεν είναι καλλιέργεια απλώς μιας δεξιοτεχνίας, οσοδήποτε και αν είναι **αξιόλογη**, αλλά μια **καθολική** καλλιέργεια της σκέψης και της ψυχής, που αυτή μόνο δίνει ποιότητα και σταθερό **έρμα** και δημιουργικότητα στον άνθρωπο».

δ) «Φυσικά η **αδιαφιλονίκητη** ευρυμάθεια αποτελεί βασικό στοιχείο μόρφωσης...»

ε) «...που εκφράζουν **παγιωμένες** συνήθειες σκέψης και δράσης...»

στ) «Οι άνθρωποι τις πιο πολλές φορές ζουν εντελώς **επιφανειακά** τη ζωή...»

1. Ποιες ομοιότητες και ποιες διαφορές παρατηρείτε ανάμεσα στα δύο μη λογοτεχνικά κείμενα (1 και 2); Η απάντησή σας να περιέχεται σε μια παράγραφο 80 – 100 λέξεων, που θα αναπτύσσεται με τη μέθοδο της σύγκρισης– αντίθεσης.

ΘΕΜΑ Γ' (ΛΟΓΟΤΕΧΝΙΚΟ ΚΕΙΜΕΝΟ)

1. Πώς ονειρεύεται την εκπαιδευτκή διαδικασία, το ρόλο του δασκάλου και τους σχολικούς χώρους το ποιητικό υποκείμενο στο Κείμενο 3; Να απαντήσετε σ' ένα κείμενο 150-200 λέξεων, αναφέροντας πέντε (5) διαφορετικούς κειμενικούς δείκτες.
2. Ποιο είναι το θέμα που απασχολεί το ποιητικό υποκείμενο στο Κείμενο 3 και πώς το προβάλλει, σύμφωνα με τους αντίστοιχους κειμενικούς δείκτες; Με δεδομένο ότι το ποίημα γράφτηκε στις αρχές του 20ού αιώνα, νομίζετε ότι διατηρεί την επικαιρότητά του και στην εποχή μας; Να αιτιολογήσετε την άποψή σας. (150 – 200 λέξεις)

ΘΕΜΑ Δ' (ΠΑΡΑΓΩΓΗ ΛΟΓΟΥ)

1. Λαμβάνοντας υπόψη τα κείμενα αναφοράς (1 και 2) και την ιδιότητά σας, ως μαθητές Λυκείου, να γράψετε ένα **άρθρο** για την ιστοσελίδα του σχολείου σας, όπου θα αναφέρετε τα προσόντα που προσφέρει η παιδεία στους νέους και τους τρόπους με τους οποίους η πολιτεία οφείλει να ενισχύσει την εκπαιδευτική διαδικασία (350-400 λέξεις).
2. Λαμβάνοντας υπόψη τα κείμενα αναφοράς (1 και 2) και την ιδιότητά σας, ως μαθητές Λυκείου, να προετοιμάσετε το κείμενο μιας **ομιλίας**, που θα εκφωνηθεί στη Βουλή των Εφήβων και θα αναφέρεται στους λόγους, για τους οποίους η παροχή σωστής παιδείας στους πολίτες είναι βασικό καθήκον μιας ευνομούμενης πολιτείας (350 – 400 λέξεις).